На основу чл. 21. и 79. Закона о референдуму и народној иницијативи („Службени гласник РС”, број 111/21),

Републичка изборна комисија, на седници одржаној 29. новембра 2021. године, донела је

**У П У Т С Т В О**

ЗА ПРИПРЕМУ И примопредајУ гласачког материјала

**I. УВОДНЕ ОДРЕДБЕ**

**Предмет упутства**

**Члан 1.**

Овим упутством ближе се уређују припрема и примопредаја гласачког материјала, пре и после гласања, између Републичке изборне комисије (у даљем тексту: Комисија), изборне комисије јединице локалне самоуправе (у даљем тексту: поткомисија) и гласачког одбора.

**II. ОБЕЗБЕЂИВАЊЕ ГЛАСАЧКОГ МАТЕРИЈАЛА**

**Гласачки материјал који обезбеђује Комисија**

**Члан 2.**

(1) Комисија за сваки гласачки одбор, укључујући и гласачка места у заводима за извршење кривичних санкција и у иностранству, обезбеђује следећи гласачки материјал:

1) Одлуку о расписивању републичког референдума, са текстом акта односно образложењем питања о коме се одлучује на републичком реферндуму;

2) Решење о образовању гласачког одбора;

3) извод из бирачког списка за гласање на гласачком месту, посебан извод из бирачког списка за гласање у заводу за извршење кривичних санкција односно извод из бирачког списка за гласање у иностранству;

4) посебан извод из бирачког списка, ако на гласачком месту гласају и гласачи који се налазе на одслужењу војног рока, на војној вежби или на школовању у јединицама или установама Војске Србије;

5) потребан број гласачких листића, који одговара броју гласача који су уписани у изводе из тач. 3) и 4) овог става;

6) Контролни лист за проверу исправности гласачке кутије;

7) образац Записника о раду гласачког одбора на спровођењу гласања и утврђивању резултата гласања на републичком референдуму (у даљем тексту: записник о раду гласачког одбора), у **три** примерка;

8) Државну заставу Републике Србије;

9) обрасце потврда о изборном праву за гласање ван гласачког места;

10) образац евиденције о присуству чланова и заменика чланова гласачког одбора (у даљем тексту: чланови гласачког одбора) на гласачком месту, у **два** примерка;

11) овлашћења посматрача за праћење рада гласачких одбора;

12) идентификационе картице за чланове гласачких одбора;

13) образац Контролног формулара за логичко-рачунско слагање резултата гласања на гласачком месту;

14) ознаку гласачког места и гласачке кутије, информативне постере за гласаче, приручнике, водиче и др.

(2) Уколико материјал из става 1. тачка 9) овог члана, који Комисија достави поткомисији, не буде довољан, поткомисија га умножава у потребном броју примерака.

(3) Материјал из става 1. тачка 11) овог члана, поткомисија умножава у потребан број примерака.

**Гласачки материјал који обезбеђује поткомисија**

**Члан 3.**

(1) Поткомисија, заједно са општинском/градском управом, за сваки гласачки одбор, укључујући гласачки одбор у заводу за извршење кривичних санкција, обезбеђује следећи материјал:

1) Извод из Решења о одређивању гласачких места;

2) гласачку кутију;

3) параване за обезбеђивање тајности гласања;

4) два спреја за обележавање прста гласача;

5) две УВ лампе;

6) батерије за УВ лампе;

7) врећу за одлагање гласачког материјала, сигурносне затворнице за печаћење вреће и налепницу за обележавање вреће;

8) прибор за писање (оловке, маркер и др);

9) прибор за печаћење гласачких кутија и другог гласачког материјала (печат и печатни восак);

10) коверте за одлагање гласачких листића и потврда о изборном праву за гласање ван гласачког места;

11) остали материјал (маказе, селотејп, батерије, лењир, папир за писање и др).

(2) За гласачке одборе у иностранству материјал из става 1. тач. 1) до 5) овог члана обезбеђује Комисија.

(3) За гласачке одборе на Косову и Метохији материјал из става 1. овог члана обезбеђује Комисија.

(4) Поткомисије, општинске/градске управе, министарство надлежно за правосуђе и министарство надлежно за спољне послове дужни су да благовремено обезбеде простор за безбедно чување гласачког материјала.

**III. ПРЕДАЈА ГЛАСАЧКОГ МАТЕРИЈАЛА ПРЕ ГЛАСАЊА**

**Предаја гласачког материјала поткомисији**

**Члан 4.**

(1) Штампани гласачки материјал преузима члан односно заменик члана Комисије (у даљем тексту: координатор Комисије) од Јавног предузећа „Службени гласник“, најкасније четири дана пре дана гласања.

(2) Гласачки материјал из члана 2. овог упутства, координатор Комисије предаје поткомисији у седишту управног округа, а поткомисији градске општине града Београда у просторијама Јавног предузећа „Службени гласник“, најкасније четири дана пре дана гласања.

(3) О обављеној примопредаји између координатора Комисије и поткомисије сачињава се записник на Обрасцу ПП-1, који је саставни део овог упутства.

**Предаја гласачког материјала гласачким одборима**

**Члан 5.**

(1) Поткомисија гласачки материјал из чл. 2. и 3. овог упутства, предаје гласачким одборима, у седишту општине/града, најкасније 48 часова пре дана гласања.

(2) Након предаје гласачког материјала гласачком одбору, гласачки материјал се ставља у врећу за одлагање гласачког материјала, која се у присуству чланова односно заменика чланова поткомисије и гласачког одбора печати сигурносном затворницом, чији се серијски број уписује у записник о примопредаји. Врећа са гласачким материјалом не сме се отварати пре него што се гласачки одбор на дан гласања окупи на гласачком месту.

(3) Врећа са гласачким материјалом се обавезно обележава налепницом која садржи назив града/општине и редни број гласачког места.

(4) О обављеној примопредаји између поткомисије и гласачког одбора сачињава се записник на Обрасцу ПП-2, који је саставни део овог упутства.

**Предаја гласачког материјала гласачким одборима у иностранству**

**Члан 6.**

(1) Координатор Комисије предаје гласачки материјал гласачким одборима у иностранству, у седишту министарства надлежног за спољне послове, најкасније пет дана пре дана гласања.

(2) О примопредаји гласачког материјала између координатора Комисије и гласачког одбора у иностранству сачињава се записник на обрасцу ПП-3, који је саставни део овог упутства.

(3) Гласачки одбор преноси гласачки материјал на гласачко место у иностранству на начин на који се доставља дипломатска пошиљка, а којим је осигурана безбедност изборног материјала.

**IV. ПРЕДАЈА ГЛАСАЧКОГ МАТЕРИЈАЛА ПОСЛЕ ГЛАСАЊА**

**Предаја гласачког материјала поткомисији**

**Члан 7.**

(1) Пошто утврди резултате гласања на гласачком месту, гласачки одбор, укључујући гласачки одбор у заводу за извршење кривичних санкција, без одлагања предаје поткомисији у згради општине/града следећи гласачки материјал:

1) први (оригинални) и други примерак записника о раду гласачког одбора;

2) извод из бирачког списка по којем се гласало на гласачком месту односно посебан извод из бирачког списка по којем се гласало на гласачком месту у заводу за извршење кривичних санкција;

3) посебан извод из бирачког списка, ако су на гласачком месту гласали и гласачи који се налазе на одслужењу војног рока, на војној вежби или на школовању у јединицама или установама Војске Србије;

4) запечаћен коверат у којем је Контролни лист за проверу исправности гласачке кутије;

5) запечаћен коверат са неупотребљеним гласачким листићима;

6) запечаћен коверат са неважећим гласачким листићима;

7) запечаћен коверат са важећим гласачким листићима;

8) запечаћен коверат са потврдама о изборном праву гласача који су гласали ван гласачког места;

9) сигурносну затворницу која је коришћена за печаћење вреће са гласачким материјалом приликом примопредаје гласачког материјала између поткомисије и гласачког одбора пре гласања;

10) један примерак евиденције о присуству чланова гласачког одбора на гласачком месту.

(2) Приликом примопредаје из става 1. овог члана, гласачки одбор предаје општинској/градској управи преостали материјал (гласачку кутију, спрејове за обележавање прста гласача, параване за гласање, УВ лампе, идентификационе картице чланова гласачких одбора, прибор за писање и др) и један примерак евиденције о присуству чланова гласачког одбора на гласачком месту.

(3) На ковертама из става 1. тач. 4. до 8. овог члана исписује се назив општине/града, број гласачког места и назив материјала који је у коверти.

(4) Пошто се обави примопредаја материјала из става 1. овог члана, материјал из става 1. тач. 4) до 7) и тачке 9) овог члана се ставља у врећу за одлагање гласачког материјала, која се у присуству чланова односно заменика чланова поткомисије и гласачког одбора који су предали материјал печати сигурносном затворницом, чији се серијски број уписује у записник о примопредаји. Запечаћена врећа се може отворити само на основу одлуке поткомисије.

(5) Ако на врећи са гласачким материјалом недостаје налепница са називом општине/града и редним бројем гласачког места, поткомисија је дужна да ту врећу обележи са наведеним подацима.

(6) Први (оригинални) примерак записника о раду гласачког одбора, извод из бирачког списка, посебан извод из бирачког списка и коверат са потврдама о изборном праву за гласање ван бирачког места не стављају се у врећу са осталим гласачким материјалом, већ их поткомисија пакује одвојено од осталог гласачког материјала и тако одвојено предаје координатору Комисије.

(7) Материјал из става 1. тач. 4) до 7) и тачке 9) чува се у просторијама општинске/градске управе до истека рока чувања у складу са прописима којима се уређује чување архивске грађе и документарног материјала.

(8) О обављеној примопредаји између гласачког одбора и поткомисије сачињава се записник на обрасцу ПП-4, који је саставни део овог упутства. Један примерак овог записника чува се у поткомисији, док један примерак поткомисија обавезно предаје координатору Комисије.

**Предаја гласачког материјала са гласачких места у иностранству координатору Комисије**

**Члан 8.**

(1) После гласања у иностранству, гласачки одбор без одлагања преноси изборни материјал са гласачког места у иностранству у Републику Србију на начин на који се доставља дипломатска пошиљка.

(2) Гласачки материјал из члана 7. став 1. овог упутства, гласачки одбор предаје непосредно координатору Комисије у просторијама Комисије.

(3) Пошто се обави примопредаја из става 2. овог члана, материјал из члана 7. став 1. тач. 4) до 7) ставља се у врећу за одлагање гласачког материјала, која се у присуству чланова гласачког одбора који су предали материјал печати сигурносном затворницом, чији се серијски број уписује у записник о примопредаји.

(4) Врећа се обавезно обележава налепницом која садржи назив стране државе и редни број гласачког места. Запечаћена врећа се може отворити само на основу одлуке Комисије.

(5) Гласачки одбор један примерак евиденције о присуству чланова гласачког одбора на гласачком месту предаје координатору Комисије, а други примерак предаје министарству надлежном за спољне послове.

(6) О обављеној примопредаји између гласачког одбора и координатора Комисије сачињава се записник на обрасцу ПП-5, који је саставни део овог упутства.

**Предаја гласачког материјала координатору Комисије**

**Члан 9.**

(1) Пошто утврди резултате гласања на свих гласачких места са своје територије, поткомисија предаје координатору Комисије, у просторијама Комисије, извештај о резултатима гласања на републичком референдуму на територији општине/града, прве (оригиналне) примерке записника о раду гласачког одбора, изводе из бирачког списка, посебне изводе из бирачког списка и коверте са потврдама о изборном праву за гласање ван бирачког места, у року од 24 часа од утврђивања резултата гласања.

(2) Поткомисије градских општина града Београда гласачки материјал из става 1. овог члана, предају координатору Комисије у просторијама Комисије.

(3) Уз гласачки материјал преузет од гласачког одбора, поткомисија координатору Комисије предаје и један примерак записника о примопредаји гласачког материјала после гласања између гласачког одбора и поткомисије, као и један примерак евиденције о присуству чланова гласачком одбора на гласачком месту.

(4) О обављеној примопредаји између поткомисије и координатора Комисије сачињава се записник на обрасцу ПП-6, који је саставни део овог упутства.

**V. ЗАВРШНА ОДРЕДБА**

**Члан 10.**

Ово упутство ступа на снагу наредног дана од дана објављивања у „Службеном гласнику Републике Србије“.

02 Број 014-97/21

У Београду, 29. новембра 2021. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић